Motor rubriek – Studebaker President | Die Vryburger
Van ons ouer lesers sal die Studebaker motors van die 50-jare in herinnering kan roep. Bekende name soos die Studebaker Champion, Lark (gebruik deur Pretoria se blitspatrollie), Daytona en die President was bekende modelle in die motor wêreld.
Die tegnologie wat gebruik was in hierdie motors was van hoogstaande gehalte. Ongelukkig moes die motors kompeteer met GM, Ford en ander Amerikaanse motor produkte wat teen relatiewe lae pryse in die mark verskyn het. Dit het daartoe gelei dat Studebaker later uit die mark moes onttrek.
Behalwe motors het Studebaker bakkies ook vervaardig. 'n Bekende naam in hierdie mark was die Champ. Dit was met 'n sessilinder of V8-enjin toegerus en was in 'n verskeidenheid van kleure beskikbaar.
Die motors was ook met sessilinder of V8-enjins beskikbaar. Die ratkas wat gebruik is, was 'n driespoed handratkas en die rat-kieshefboom was aan die stuurkolom gemonteer. Sommige van die motors het, behalwe die drie ratte, ook 'n versnelrat (overdrive) gehad wat deur middel van die brandstofpedaal (trap en los aksie) geskakel was.
Die V8-enjins wat gebruik is, was kragtig en bekend vir goeie wringkrag teen lae enjintoere en die brandstofverbruik vir daardie jare, was heel aanvaarbaar.
'n Uitstaande model was die Studebaker President, hardekap. Dit is 'n tweedeur koepee motor waarin 'n V8-enjin (bekend as die Wildcat) gepas is met 'n driespoed handratkas waarvan die kieshefboom aan die stuurkolom gemonteer is. Die V8-enjin was 'n 4247 kub. cm en het 138 kW ontwikkel @ 4500 o.p.m. Dit was in staat tot 'n snelheid van 160 km/u. en selfs hoër en het oor 'n besondere padhouvermoë beskik. Die motor versnelvan 0 tot 100 km/u. in 10 sekondes wat goed vergelyk met die moderne motors van vandag.
Die remme, alhoewel trommels voor en agter, het die motor met veiligheid tot stilstand gebring.
Geniet die bietjie nostalgie.
4 thoughts on "Motor rubriek – Studebaker President"
Vaandrig June 24, 2013 at 4:55 pm
Nostalgie, voorwaar. Ek onthou nog goed die Studebaker Lark's wat destyds deur die Pretoriase Blitspatrollie gebruik is en moenie die Studebaker Silver Hawk en Studebaker Golden Hawk vergeet nie. Ai tog, waar is daardie dae.
DuP du Plessis June 24, 2013 at 10:46 pm
As ek nou net my bek kon hou en nie saam met jou nostalgies oor daardie V8's geraak het nie, sou ek nie my ouderdom hoef weg te gee nie.
Gerhard Venter September 12, 2013 at 3:35 pm
Voorwaar, die Studebakers was wonderlike motors. Die foto hierbo is juis die 1958 President. Dit was die jaar toe omtrent alle motorvervaardigers dubbelhoofligte op hulle voertuie aangebring het. Die 1957 model was 'n enkellig met 'n mooi simmetriese vlerkinset, terwyl die 1956 model 'n vlerkinset soos 'n weerligstraal gehad het. Daar was ook 'n bietjie groter V8 enjin van ongeveer 4800cc (hulle was 259 en 289 kubieke duim). Die Silver Hawks het aanvanklik met die reguit-6 (189kub dm) enjin bevat maar later wel die V8. Die Golden Hawks het verskil in die sin dat die dak stewiger was en daar was nie 'n kosyn agter die deurvenster nie. Later se Hawks was net 'Hawks en was op die Silver Hawk gegrond. Daar was ook Power Kawks met die groter V8 en 'n 'super charger'. Hulle het gewikkel! Packard het ook die Hawk bakwerk gebruik en selfs groter enjins ingesit. Die laaste Daytona ('83 & '84) opvolger was die '85 Daytona met Chev enjins en die '86 Cruiser dieselfde, as ek reg onthou. Die Avanti was 'n voortyds-nuwerwetse ontwikkeling en het nie regtig soos 'n Studebaker gelyk nie. Studebakers (dink ek) is nog tot in 1970 in Kanada gemaak. Die Hawk is vir my die mooiste kar wat ooit gemaak is. Die Engelse term 'Sorty but unpretencious' geld vir my oor die Hawk. kan iemand my asb hioerdie terme in ons pragtige Afrikaans gee?
Gerhard Venter September 18, 2013 at 1:55 pm
Mens, dis duidelik my tikvermoens is maar goor. Power 'Kawks' ipv 'Hawks'. Netso die 'hierdie' in die laaste reel. 'Skuus vir die swak tikwerk. Dan die Engelse term 'Sporty but unpretencious'. Miskien is dit in die mooiste taal 'Windlawaai sonder die lawaai'? Toevallig, die Packards het natuurlik nie die mooi snoet verkoelerrooster van die Hawk gebruik nie, maar 'n herontwerpte enjinkap en voorkant – soort van 'n 'baberbek'. Een van hulle latere (Packard) Hawks het ook dubbelvoorligte gehad. Is almal dan uitgepraat oor Studebaker?